FN แนวโน้มกำไรปี 60 แกร่ง แนะซื้อราคาเป้าหมาย 9.60 บ.
FN แนวโน้มกำไรปี 60 แข็งแกร่ง โบรกฯแนะซื้อราคาเป้าหมาย 9.60 บาท
4 มี.ค. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (3 มี.ค.) ว่า กำไรไตรมาส 4/59 ของบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เป็น 47 ล้านบาท (+53% เทียบไตรมาสก่อนหน้า) ยังผลให้กำไรปี 59 เป็น 146 ล้านบาท อยู่ในเกณฑ์ทรงตัวเทียบช่วงเดียวกันของปีก่อน ไม่ถึงกับสดใสมาก เพราะภาวะเศรษฐกิจไทยที่ยังซบเซา แต่ไตรมาส 4/599 มีสัญญาณบวกทางด้านยอดขายมากขึ้น จึงมีการปรับประมาณการปี 60/61 ให้ดีขึ้น 3%
แนวโน้มกำไรปี 60 สดใสขึ้น จากการที่บริษัทเปิดสาขาใหม่อีก 2 แห่ง เพิ่มอัตรากำไรขั้นต้นด้วยการปรับเปลี่ยนส่วนผสมผลิตภัณฑ์ (product mix) ควบคุมต้นทุน และเพิ่มรายได้อื่นๆ เช่น ค่าเช่าร้าน เป็นต้น
คงคำแนะนำ ซื้อ ราคาพื้นฐานใหม่ปรับลงเป็น 9.60 บาท ด้วย P/E ปี 60 ที่ 41 เท่า ลดลงจากเดิมที่ 46 เท่า เพราะจำกัด PEG เป็น 1 เท่า ที่ระดับ P/E 41 นั้นมีส่วนเพิ่ม (premium) มากกว่าหลักทรัพย์อื่นๆในกลุ่มเดียวกันที่ 34 เท่า เพราะอัตราการเติบโตกำไรที่สูง ค่าเฉลี่ย CAGR 3 ปี (ปี 59-62) เป็น 41% ROE ที่สูง และฐานะการเงินดีมากเป็น เงินสดสุทธิ (net cash position)